CELEX: E2021C0012
Language: sk
Date: 2021-02-24 00:00:00
Title: Rozhodnutie Dozorného úradu EZVO č. 12/21/COL z 24. februára 2021, ktorým sa nahrádza príloha k usmerneniam týkajúcim sa krátkodobého poistenia vývozných úverov [2021/1238]

29.7.2021   
               
               
                  SK
               
               
                  Úradný vestník Európskej únie
               
               
                  L 271/1
               
            
         ROZHODNUTIE DOZORNÉHO ÚRADU EZVO
         z 24. februára 2021,
         ktorým sa nahrádza príloha k usmerneniam týkajúcim sa krátkodobého poistenia vývozných úverov [2021/1238]
         Dozorný úrad EZVO,
         SO ZRETEĽOM na:
         Dohodu o Európskom hospodárskom priestore (ďalej len „Dohoda o EHP“), a najmä na jej články 61 až 63 a na jej protokol 26,
         Dohodu medzi štátmi EZVO o zriadení dozorného úradu a súdu (ďalej len „Dohoda o dozore a súde“), a najmä na jej článok 24 a článok 5 ods. 2 písm. b),
         KEĎŽE:
         Podľa článku 24 Dohody o dozore a súde Dozorný úrad EZVO uvedie do platnosti ustanovenia Dohody o EHP týkajúce sa štátnej pomoci.
         Podľa článku 5 ods. 2 písm. b) Dohody o dozore a súde Dozorný úrad EZVO vydáva oznámenia alebo usmernenia o otázkach, ktorými sa zaoberá Dohoda o EHP, pokiaľ to táto dohoda alebo Dohoda o dozore a súde výslovne stanovuje alebo pokiaľ to Dozorný úrad EZVO považuje za nevyhnutné.
         Európska komisia („Komisia“) prijala 27. januára 2021 oznámenie o piatej zmene dočasného rámca pre opatrenia štátnej pomoci na podporu hospodárstva v súčasnej situácii spôsobenej nákazou COVID-19 a zmene prílohy k oznámeniu Komisie členským štátom o uplatňovaní článkov 107 a 108 Zmluvy o fungovaní Európskej únie na krátkodobé poistenie vývozných úverov („oznámenie“) (1).
         Komisia s cieľom pomôcť ekonomike EÚ v súvislosti so šírením ochorenia COVID-19 prijala dočasný rámec (2), ktorý členským štátom umožňuje stanoviť dodatočné podporné opatrenia a pritom v plnom rozsahu využiť flexibilitu súčasných pravidiel štátnej pomoci. Dočasným rámcom sa v oblasti krátkodobého poistenia vývozných úverov zaviedlo viac flexibility v súvislosti s potvrdením toho, že určité riziká sú z dôvodu nedostatku poistenia vývozných úverov podľa bodu 18 písm. d) oznámenia dočasne neobchodovateľné. Táto flexibilita nemusí stačiť na rýchle riešenie problémov, s ktorými podniky bojujú v súčasnosti a pravdepodobne aj budú bojovať v najbližšej budúcnosti. Namiesto toho sa vyžaduje rýchlejšia reakcia na zmiernenie všetkých negatívnych dôsledkov vyplývajúcich z náhleho stiahnutia súkromných poisťovateľov z trhu s krátkodobým poistením vývozných úverov. S ohľadom na výsledok verejnej konzultácie, ako aj na celkové prejavy narušenia ekonomiky Únie ako celku v dôsledku ochorenia COVID-19 sa Komisia domnieva, že vo všeobecnosti chýba dostatočná súkromná kapacita na krytie všetkých ekonomicky odôvodnených rizík pre vývoz do krajín, ktoré sa v súčasnosti zaraďujú medzi krajiny s obchodovateľným rizikom. Podľa aktuálne dostupných informácií o budúcom vývoji šírenia ochorenia COVID-19 môže zároveň dôjsť k tomu, že súkromní poisťovatelia svoju expozíciu v oblasti krátkodobého poistenia vývozných úverov opätovne zvýšia pred uplynutím jednoročného obdobia stanoveného v bode 36 oznámenia.
         Za týchto okolností sa Komisia rozhodla považovať všetky obchodné a politické riziká súvisiace s vývozom do krajín v zozname v prílohe k oznámeniu za dočasne neobchodovateľné do 31. decembra 2021, čo zodpovedá predĺženému trvaniu dočasného rámca.
         Táto zmena oznámenia má význam aj pre Európsky hospodársky priestor.
         V rámci celého Európskeho hospodárskeho priestoru sa má v súlade s cieľom vytvorenia homogénneho Európskeho hospodárskeho priestoru, ktorý je stanovený v článku 1 Dohody o EHP, zabezpečiť jednotné uplatňovanie pravidiel EHP týkajúcich sa štátnej pomoci.
         Podľa bodu II pod nadpisom „VŠEOBECNÉ“ prílohy XV k Dohode o EHP má Dozorný úrad EZVO po konzultácii s Komisiou prijať akty, ktoré zodpovedajú aktom prijatým Európskou komisiou.
         PO KONZULTÁCII s Európskou komisiou,
         PO KONZULTÁCII so štátmi EZVO,
         PRIJAL TOTO ROZHODNUTIE:
         
            Článok 1
            Procesnoprávne a hmotnoprávne pravidlá v oblasti štátnej pomoci sa menia nahradením prílohy k usmerneniam týkajúcim sa krátkodobého poistenia vývozných úverov. Táto nová príloha bude účinná od 1. januára 2021 do 31. decembra 2021. Nová príloha je pripojená k tomuto rozhodnutiu a tvorí jeho neoddeliteľnú súčasť.
         
         
            Článok 2
            Iba anglické znenie tohto rozhodnutia je autentické.
         
         
            V Bruseli 24. februára 2021
            
               Za Dozorný úrad EZVO
            
            
               Bente ANGELLHANSEN
               
                  predsedníčka
               
               
                  zodpovedná členka kolégia
               
            
            
               Frank J. BÜCHEL
               
                  člen kolégia
               
            
            
               Högni KRISTJÁNSSON
               
                  člen kolégia
               
            
            
               
                  Za Carstena ZATSCHLER
               
                  spolupodpisujúci ako riaditeľ
               
               
                  pre právne a výkonné záležitosti
               
            
         
         
            (1)  Oznámenie Komisie – Piata zmena dočasného rámca pre opatrenia štátnej pomoci na podporu hospodárstva v súčasnej situácii spôsobenej nákazou COVID-19 a zmena prílohy k oznámeniu Komisie členským štátom o uplatňovaní článkov 107 a 108 Zmluvy o fungovaní Európskej únie na krátkodobé poistenie vývozných úverov (Ú. v. EÚ C 34, 1.2.2021, s. 6).
         
            (2)  Oznámenie Komisie – Dočasný rámec pre opatrenia štátnej pomoci na podporu hospodárstva v súčasnej situácii spôsobenej nákazou COVID-19 z 19. marca 2020 (Ú. v. EÚ C 91I, 20.3.2020, s. 1).